## La Generalitat ha gestionat el pagament de 60,6 milions d’euros en ajudes directes a 10.100 afectats per la DANA

*** El conseller d’Emergències i Interior, Juan Carlos Valderrama, destaca que s’està “accelerant la tramitació de les ajudes perquè arriben als afectats com més prompte millor”
* Estes ajudes es destinen a pal·liar la pèrdua de béns de primera necessitat en vivendes a conseqüència de les riuades**

El conseller d’Emergències i Interior, Juan Carlos Valderrama, ha destacat que la Generalitat “està impulsant i accelerant la tramitació de les ajudes per a aconseguir que arriben com més prompte millor a totes les famílies afectades per la DANA que les necessiten”.

Valderrama s’ha referit així al procés de concessió de les ajudes directes per a vivenda impulsades per la Generalitat i destinades a pal·liar la pèrdua de béns de primera necessitat a conseqüència de les riuades. En este sentit, ha concretat que ja “s’ha gestionat el pagament d’estes ajudes de 6.000 euros a 10.100 famílies afectades”. “La prioritat per a nosaltres són estes ajudes per a elements i béns de primera necessitat dels ciutadans que tant estan patint”, ha afegit.

En total, ha recordat, s’han adjudicat ja més de 60.600.000 euros en estes ajudes de concessió directa incloses en el Decret 163/2024, de 4 de novembre, del Consell, destinades a les persones físiques que tenen a la seua disposició una vivenda situada en algun dels municipis afectats el contingut de la qual haja resultat greument danyat pel temporal.

En este sentit, el conseller d’Emergències i Interior ha valorat que la Generalitat “està al costat de les persones que estan travessant una difícil situació, per la qual cosa és necessària l’agilitat en l’aprovació d’este decret i l’impuls que estem donant perquè estes ajudes arriben com més prompte millor a les persones que ho necessiten”.

La sol·licitud d’estes ajudes es pot realitzar de manera telemàtica o presencialment a través dels llocs que preveu l’article 16.4 de la Llei 39/2015 (com oficines de Correus i oficines d’assistència en matèria de registres), així com en les oficines de coordinació de postemergència habilitades per la Generalitat en municipis afectats.

**Neteja de garatges i soterranis**

D’altra banda, el conseller ha recordat que continuen els treballs d’extracció de llots i neteja de garatges subterranis i soterranis en la zona afectada, tasques que ha qualificat de “prioritàries” i que duen a terme bombers forestals de la Generalitat, bombers del Consorci Provincial de València, personal de la Unitat Militar d’Emergències, empreses contractades per la Diputació de València, així com personal d’altres dispositius integrats en estos equips.

Sobre este aspecte, Valderrama ha recordat que “s’ha treballat intensament en un procediment d’actuació que permet abordar estos treballs de la forma més segura i eficient possible per a tot el personal”.

Així mateix, el conseller d’Emergències i Interior ha destacat “l’ampli dispositiu que s’ha desplegat en les zones afectades i que està fent un incansable treball que hem de valorar”.

Fecha: 01/12/2024